CELEX: 32019D0598
Language: bg
Date: 2019-04-09 00:00:00
Title: Решение за изпълнение (EС) 2019/598 на Съвета от 9 април 2019 година относно преходните разпоредби за назначаването на европейски прокурори за и по време на първия мандат съгласно предвиденото в член 16, параграф 4 от Регламент (ЕС) 2017/1939

12.4.2019   
               
               
                  BG
               
               
                  Официален вестник на Европейския съюз
               
               
                  L 103/29
               
            
         РЕШЕНИЕ ЗА ИЗПЪЛНЕНИЕ (EС) 2019/598 НА СЪВЕТА
         от 9 април 2019 година
         относно преходните разпоредби за назначаването на европейски прокурори за и по време на първия мандат съгласно предвиденото в член 16, параграф 4 от Регламент (ЕС) 2017/1939
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (1), и по-специално член 16, параграф 4 от него,
         като има предвид, че:
         
                     (1)
                  
                  
                     Съгласно член 16, параграф 3 от Регламент (ЕС) 2017/1939 европейските прокурори трябва да се назначават от Съвета с мандат от шест години, който не се подновява и който в края на шестгодишния срок може да бъде удължен най-много с три години.
                  
               
                     (2)
                  
                  
                     Съгласно член 16, параграф 4 от Регламент (ЕС) 2017/1939 на всеки три години трябва да се осъществява частична подмяна на една трета от европейските прокурори. Съветът, като действа с обикновено мнозинство, трябва да приеме преходни разпоредби за назначаването на европейските прокурори за и по време на първия мандат.
                  
               
                     (3)
                  
                  
                     Тези преходни разпоредби следва да гарантират правилното прилагане на принципа на периодична подмяна на европейските прокурори, назначени за първи път в Европейската прокуратура, с цел да се осигури приемственост на работата на колегията на Европейската прокуратура. Едновременно с това тези разпоредби следва да отчитат специалните потребности на Европейската прокуратура през първите години след нейното създаване и започването на дейността ѝ.
                  
               
                     (4)
                  
                  
                     За тези цели следва да бъдат предвидени специални разпоредби относно продължителността на мандата на европейските прокурори, назначени за първи път след влизането в сила на Регламент (ЕС) 2017/1939.
                  
               
                     (5)
                  
                  
                     С цел да се гарантира пълна прозрачност и безпристрастност при определянето на онези европейски прокурори през първия мандат, чийто мандат ще бъде три, а не шест години, следва да се възприеме система, основана на тегленето на жребий. Тази система ще гарантира също така, че изборът на европейските прокурори, чийто мандат ще бъде по-кратък, ще бъде неутрален от географска гледна точка.
                  
               
                     (6)
                  
                  
                     На 15 януари 2019 г. Комисията представи предложение за решение за изпълнение на Съвета относно преходните разпоредби за назначаването на европейски прокурори за и по време на първия мандат,
                  
               ПРИЕ НАСТОЯЩОТО РЕШЕНИЕ:
         
            Член 1
            С настоящото решение се уреждат преходните разпоредби за назначаването на европейските прокурори за и по време на първия мандат след влизането в сила на Регламент (ЕС) 2017/1939.
         
         
            Член 2
            
               1.   Преди назначаването на европейските прокурори се определя група, състояща се от една трета от броя на участващите държави членки към датата на прилагането на тези преходни разпоредби, като определянето става чрез теглене на жребий.
            
            
               2.   Ако броят на участващите държави членки към датата на прилагане на тези преходни разпоредби не се дели на три, броят на държавите членки, които трябва да бъдат включени в групата, се закръглява до най-близкото по-голямо цяло число.
            
            
               3.   Генералният секретариат на Съвета предприема, в тясно сътрудничество с Комисията, необходимите мерки за прилагането на процедурата по теглене на жребий.
            
         
         
            Член 3
            Мандатът на европейските прокурори от държавите членки, включени в групата, определена съгласно член 2, е три години. Този мандат не може да бъде подновяван.
         
         
            Член 4
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено в Люксембург на 9 април 2019 година.
            
               
                  За Съвета
               
               
                  Председател
               
               G. CIAMBA
            
         
         
            (1)  ОВ L 283, 31.10.2017 г., стр. 1.